Koldbrann (band)

**Koldbrann** er et norsk black metal-band fra Drammen, stiftet av Lloyd «Mannevond» Hektoen i 2001.

Musikalsk spiller Koldbrann svartmetall i klassisk norsk stil og er sammenlignet med band som Darkthrone, Dødheimsgard og Gorgoroth.

## Historie
Koldbrann ble grunnlagt i Drammen i 2001 av den da 16-årige Lloyd «Mannevond» Hektoen. Den første line-upen besto av Mannevond på vokal og John Grave (den gang under pseudonymet **«**Dragev») på gitarer. Grave flyttet nordpå og forlot bandet kort tid etter at de første låtene ble laget, og ble erstattet av Øyvind «Kvass» Knutsen Nystad i 2002. Line-upen ble komplettert med Tom «Fordervelse» Nilsen på trommer samme år. Kvass' bidrag som låtskriver og tekstforfatter har blitt essensielt for utformingen av bandets uttrykk, og han har forblitt et sentralt medlem av bandet. 

### Første platekontrakt (2002)
Koldbrann spilte inn og ga ut sin første demo *Pre-prod 2002* i juli 2002. Tor «Kjøttring» Risdal Stavenes – aka «Seidemann» fra 1349 – bidro på bass under innspillingen. I november debuterte de live på Grotta pub i Hamar, på undergrunnsfestivalen Legions Of The North. Jonas «Aus Slavia» Raskolnikov Christiansen bidro på bass. I desember samme år ga de ut sin andre demo, *Mislyder fra Det Nekrotiske Kammer* – en kassett fra en øvingsinnspilling – som ble spredt i metal-undergrunnsmiljøet.

Oppmerksomheten Koldbrann fikk for de to demoene samt konserten på Hamar landet bandet deres første platekontrakt, med skotske Desolate Landscapes.

### Debutalbum, ''Nekrotisk Inkvisition'' (2003)
Koldbrann ga ut et selvutgitt opplag av debutalbumet *Nekrotisk Inkvisition* (2003) i forbindelse med opptrededen deres på Inferno Metal Festival, da de mente at prosessen med Desolate Landscapes ville ta for lang tid til å utnytte momentumet. Plata har blitt gjenutgitt en rekke ganger av ulike plateselskap.

Etter en håndfull konserter i Norge gjorde Koldbrann sine første opptredener i utlandet i august 2003. På turné med Grenjar spilte de konserter i Ungarn, Slovenia, Kroatia, Bosnia-Hercegovina og Serbia. Stian «S.G.J.» Johnskareng var nå med på bass, og Geir Antonsen ble vervet som andregitarist i 2004. De påfølgende årene gjorde bandet en rekke konserter i Norge og Europa, inkludert en turné med Endstille i Tyskland og Nederland.

I april 2004 ga de ut en 7" split-vinyl med Ljå; «Skamslåtte engler» / «Fredløs». Utgivelsen ble sluppet i 666 eksemplarer og er i dag et samlerobjekt, ettersom begge bandene har opplevd betydelig økt popularitet i etterkant.

### Kontrakt med Twilight, album nummer to ''Moribund'' (2006)

I 2006 kom EPen *Atomvinter*. Samme år kom Koldbranns andre fullengder, *Moribund,* etterfulgt av en 7” split-vinyl med Faustcoven i 2006. 

I august 2008 ga de ut minialbumet *Stigma: På kant med livet*, med blant annet låta «Fredløs» fra split-EPen med Ljå, samt en coverversjon av Bathorys «Bestial Lust».

I løpet av årene 2006–2009 gjorde Koldbrann over 70 konserter i Europa, inkludert flere turneer, både som headliner og som support for band som Taake, Marduk og Shining. De gjorde også festivalopptredener på blant annet Inferno Metal Festival (2007 og 2009), Summer Breeze Open Air (2009 og 2007), Party.San Metal Open Air (2008) og Hole in the Sky (2009).

Sjutommeren «Russian Vodka» (2009) inneholder to coverlåter fra de østeuropeiske speedmetalbandene Korrozia Metalla (Russland) og Bombarder (Bosnia).

I 2009 forlot Fordervelse og Antonsen bandet, og ble erstattet av henholdsvis Jørn Folkedal og Vidar «Voidar» Ermesjø. Folkedal flyttet til vestlandet ikke lenge etter, og i årene som fulgte lå Koldbrann mer eller mindre i brakk mens Mannevond var opptatt med Djevel og Nettlecarrier samt live-oppdrag for andre band. 

### Kontrakt med Season of Mist, album tre ''Vertigo'' (2013)

Etter å ha signert med det franske plateselskapet Season of Mist i 2012, ga Koldbrann så ut singelen «Totalt Sjelelig Bankerott» med Erlend Hjelvik (Kvelertak) på gjestevokal. Låta ble bandets første musikkvideo.https://www.youtube.com/watch?v=1y8ESHXZXZg

Koldbranns tredje album, *Vertigo*, kom i januar 2013. Albumet ble månedens album i Scream Magazine og fikk 6/7 av Metal Hammer Tyskland og 8/10 av Metal Hammer UK. På plata hadde bandet utvidet lydbildet med vintage-synther på noen låter, gjesteartister og elektroniske mellomspill, og beveget seg mot en mer utforskende og eksperimentell musikalsk stil.

I løpet av årene 2013–2015 gjorde Koldbrann nærmere 40 konserter i Europa, inkludert turneer med Blood Tsunami og Endstille, samt festivalopptredener på blant annet Hellfest (2013), Kings Of Black Metal (2014) og Wacken Open Air (2014). I de påfølgende årene spilte Koldbrann kun et mindre antall konserter.

### Kontrakt med Dark Essence Records, album fire ''Ingen Skånsel'' (2021–)
I mai 2021 kom Leonid Melnikov med på trommer og bandet annonserte at en ny plate var underveis. Bandet gjorde flere festivalopptredener med nytt materiale i 2022 og 2023, blant annet Midgardsblot (2022) og Wacken Open Air (2023).

Etter å ha signert med det norske plateselskapet Dark Essence Records, ga Koldbrann ut singelen «Den 6. Massedød (Manna fra en annen himmel)*»* i desember 2023, etterfulgt av singlene «I Unaturens Vold» og «Fortærer Av Minne Og Form», begge sommeren 2024.

Elleve år etter forrige plate kom Koldbranns fjerde fullengderalbum *Ingen Skånsel* i august 2024. Mannevond sto for de fleste låtene, med Kvass som tekstforfatter for samtlige og komponist for én. I tillegg bidro gitarist Voidar med tre låter. Med Mannevond som hovedkomponist vendte lydbildet mer tilbake til opprinnelsen enn hva som var tilfellet med *Vertigo*. Plata ble tildelt Spellemannprisen 2024 i klassen hardrock & metal. 

I 2024 spilte de i Montréal, Canada – bandets første konserter i Nord-Amerika.

I februar 2025 slapp de låta «Elevert hinsides tilstand» – opprinnelig et bonus-spor på CD-versjonen av *Ingen skånsel* – på strømmetjenester, som en hyllest til nylig avdøde Trånn Ciekals.

## Musikalsk stil
Koldbrann ble startet med hensikt å skape et "*kaldt og stygt black metal-stormangrep*". Musikalsk holder Koldbrann seg til den originale, upolerte, svartmetallstilen, der Mannevonds bidrag er atmosfæriske langsomme riff mens Kvass leverer tekniske hurtige riff.

I de senere år har Mannevond overtatt det meste av låtskrivingen men Kvass står fremdeles for tekstene, som handler om temaer som sykdom, tap, forakt og apokalypsen. Han har sagt seg inspirert av gamle norske filmer, rettsmedisin og astrofysikk, og liker å leke seg med interessante og velklingende ord.

## Bandmedlemmer

### Nåværende medlemmer

* Lloyd «Mannevond» Hektoen – vokal, bass, gitar (2001–)
* Øyvind «Kvass» Knutsen Nystad – gitar, tekster (2002–)
* John Grave – live bass / gitar, ekstra studiogitarer (2001, 2019–)
* Vidar «Voidar» Ermesjø – gitar (2009–)
* Leonid Melnikov – trommer (2021–)

### Tidligere medlemmer

* Tom «Fordervelse» Nilsen – trommer (2002–2009)
* Jonas «Aus Slavia» Raskolnikov Christiansen – bass (2002–2003) *d. 2011*
* Stian «S.G.J.» Johnskareng – bass (2003–2013)
* Geir Antonsen – gitar (2004–2009)
* Jørn Folkedal – trommer (2009–2018)

### Livemusikere

* Elin «Mpress» Henden – bass (to konserter, 2003)
* Haakon Nikolas «General Kshatriya» Eihwaz Forwald – gitar (en konsert, 2003)
* Tor «Kjøttring» Risdal Stavenes – bass (en konsert, 2003)
* Kjetil Hektoen – trommer (2013)
* Lars Fredrik Frøislie – synthesizere (2013–2014)
* Jonas «Desecrator» W. K. Pedersen – bass (2014–2017)
* Mattis «Malphas» Elvestuen – bass (2014–2018)
* Eirik Renton – trommer (2014–2020)
* Jens «Sturt» B. Johansen – bass (2023–)
* Magnus «Hemsk» Hagen – trommer (2024–)

## Priser og utmerkelser
* Spellemannprisen 2024 i klassen hardrock & metal for *Ingen Skånsel*

## Diskografi

### Studioalbum

* 2003: *Nekrotisk Inkvisition* (selvutgitt)
* 2006: *Moribund* (Twilight)
* 2013: *Vertigo* (Season Of Mist)
* 2024: *Ingen Skånsel* (Dark Essence Records)

### EP-er, singler

* 2004: «Skamslåtte engler» / «Fredløs» – 7" splitsingel med Ljå (Aftermath Music)
* 2006: «Atomvinter» (Apocalyptic Empire Records)
* 2006: «Pogrom Pestilent» / «Orgy in Sodom» – 7" splitsingel med Faustcoven (Cryptia Productions)
* 2008: «Stigma: På kant med livet» (Twilight)
* 2009: «Russisk vodka» / «Metalni Bog» (Agonia Records)
* 2012: «Totalt Sjelelig Bankerott» (Season Of Mist)
* 2023: «Den 6. Massedød (Manna fra en annen himmel)» (Dark Essence Records)

### Demoer

* 2002: *Pre-Prod 2002* (selvutgitt)
* 2002: *Mislyder fra Det Nekrotiske Kammer* – kassett (selvutgitt)

### DVDer

* 2007: *Live på Ragnarök Festival 2007* – offisiell bootleg
## Turneer

* Balkan Inkvisition 2003 – 5 datoer (Balkan, med Grenjar)
* German Inkvisition 2004 – 11 datoer (Europa, med Endstille )
* Black Hordes Over Europe / Moribund Europe Tour 2006 – 10 datoer (Europa, med Sarkom og Negator)
* Moribund Balkan Tour 2006 – 5 datoer (Balkan, med KRV)
* Black Hordes Over Europe pt. II 2007 / Moribund Europe Tour pt. II – 15 datoer (Europa, med Taake og Urgehal)
* Werewolf Tour 2007 / Moribund Europe Tour Pt. III – 5 datoer (Polen, med Marduk )
* Black Hordes Over Europe pt. III 2009 / Stigma Tour 2009 – 9 datoer (Europa, med Shining og Sarkom)
* Fire Walk With Me vol. 6 2013 – 4 datoer (Norge, med Blood Tsunami)
* Vertigo Over Europe 2014 – 10 datoer (Europa, med Endstille og Ondskapt)

## Referanser

## Eksterne lenker

*